Seejärel sisenesime kaardiossa, mis oli täielik hämming kuubis. Ma siiamaani ei saa  täpselt aru, kus kurat see punkt 55 pidi olema. Kas kaart oli vale või punkt oli vales kohas või meie oleme ebatargad, igal juhul otsisime end ogaraks, enne kui juhuslikult märkasime eemal midagi helkimas. Edasi ületasime terastrossi abil jõge (mina), siis ronisime kahe köie vahel üle jõe (Triin), samal ajal kui teine (mina jälle) mööda mingit vana hüdroelektrijaama ringi jooksis, punkte otsides. Sinna vahele mahtusid muidugi igasugused tavapunktid ka. Viimase lisaülesande juures oli kanuu, millega umbes  600 meetrit mööda jõge paarutama pidi. Mu Läti jõgedel treenitud mere(jõe?)karu ärkas ning juhtisin kindlakäeliselt kanuu kõigist takistustest mööda. Oleks olnud mul veel kiiker ja puujalg, ma oleks endale nimeks võtnud Aweron Mere(Jõe?)lõvi.